  Виталий Пронин Кылем арня пумын Удмуртиысь синпелетъёслэн лыдзы будӥз. Удмурт кун университетлы 80 ар но Михаил Ломоносовлы 300 ар тырмонлы сӥзьыса, Ижысь Ломоносов ульчае куинь метръем скульптура пуктӥзы - та ульчае интыяськемын УдГУ-лэн куатетӥ корпусэз. Та памятникез «Аллея российской славы» федерал проект чотын лэсьтӥзы, асьме шаере со чылкак дунтэк ваемын. Ректор Семён Бунтов верамъя, памятник пуктэмлэсь азьло университетын кема кенешиллям, кинэ сӥлы кароно. ӵектэм муртъёс пӧлын вылэм В. Маяковский, Ю. Гагарин, В. Высоцкий, но шаерысьтымы учёнойёс дурбасьтӥллям М. Ломоносовлы. Со, пе, туж тупалоз А. Пушкинлэн памятникеныз ӵош. Туй Ломоносов студентъёсты выль вормонъёсы ӧтёз.- М. Ломоносовлы сӥзем памятникъёс Россилэн пӧртэм сэрегъёсаз пуктэмын, - шуиз биология наукаосъя доктор, УдГУ-ысь профессор Виктор Туганаев. - Нош Ижысез пырак аслыз тупа кадь. М. Ломоносов - огшоры крестьян семьяын вордскем пияш - луиз нырысетӥез быдӟым ӟуч тодосчи, ӟуч литературалы азинскыны инъет кылдытӥз, вань калыклы возьматӥз кужмо луэмзэ. Азяз пуктэм ужпумъёссэ котьку быдэсъяз, вӧзысьтыз эшъёсызлы котьку юрттӥськиз. УдГУ-эз табере Пушкинлэн но Ломоносовлэн памятникъёссыя тодыны быгатозы, оскисько, куинетӥез памятник Удмуртиысь дано адямилы пуктэмын луоз шуыса.Синпелет секталаезъя 2 тонна кыске, сое Краснодар палъёсысь вайизы. УдГУ-лэн куатетӥ корпусэз азе огдырлы гинэ пуктӥзы. Кык ар ортчыса, та юрт вӧзын лэсьтӥськись библиотека ӧсъёссэ усьтыны кулэ. Россиысь дано учёнойлы сӥзем памятник со азе выжтэмын луоз.Ижысь Ломоносов ульча сокем бадӟым ӧвӧл. Азьланяз сое шулдыр шутэтскон интылы пӧрмытыны чаклало: писпуос мерттозы, ӟусъёс пуктозы.Валентина Емельянова. Туспуктӥз Владимир Беломорских. Теги: УдГУ  